Napule è na cetà curiòsa. Pigliammo ’o prubblema d’ ’a *mobbilità*. Tuttequante ce allamentammo ca ’e traspuorte nun funzionano, ca ’nce sta nu trafeco ’ncasinato e pe cce movere ’a na parte a n’ata perdimmo nu cuòfano ’e tiémpo. Pure a ffa’ na cammenata péde-catapède nunn è ffacele: è nu struscio cuntinuo e pp’ ’e vvie ’nce stanno ggente a ttutte ll’ore. Ma se sape: ê Napulitane ll’è sempe piaciuto ’e sta ’mmiéz’ ’a via; ê ricche pecchè s’avevan’ ’a fa’ vedé pe sse fruscià; ê pezziénte pecché erano tropp’assaje int’ô carafuocchio addò stevano ’e casa pe nnu’ ssentì ’o besuògno ’e ascì â part’ ’e fore. E accussì ’e vvie ’e Napule songo nu palcuscenico addò nun mancano maje atture e ccumparze. ’O ddiceva pure Eduardo De Filippo: «*Napule è 'nu paese curioso / è 'nu teatro antico, sempe apierto. /Ce nasce gente ca senza cuncierto / scenne p' 'e strate e sape recità…»*.

Ma nun ce abbastavano ’e pperzone che non se fìdano ’e sta’ fisse a nu pizzo e vvanno passianno a ccà e a llà. Se dice ca pure ’e statue antiche d’ ’o Museo Archeologgico - scucciate ’e se sta’ sode e ccuiéte ’a secule ’ncopp’ê bbasamiénte lloro – mo se mettarranno a zzunzulià p’ ’e vvie! Ma overamente, cammenanno, ce putarriamo scuntrà cu nu piézzo ’e statua greca o rumana, tutt’annuda e gghiànca comm’ô mmàrmulo? A Nnapule già tenimmo statue che vvanno giranno p’ ’e vvie, comme chell’ârgiento d’ ’a prucessione ’e san Gennaro o ’e lignamme d’ ’a prucessione ’e Pasca. ’Nce stanno ati statue ancora che cce fanno cumpagnia ’mmiéz’ê ppiazze e d’ ’e ffacciate d’ ’e palazze antiche. Tenimmo perzì funtane chiene ’e statue che nunn’àveno maje truvato riciétto, comm’a cchella d’ ’o *Nettuno*, anticamente piazzata ô puorto, ma po’ spustata ’nnanze ô Palazzo Reale, a Ssanta Lucia, a vvia Medina e mmo â Piazza d’ ’0 Municipio.

‘A nutizzia, però, è ca ô Museo Archeologgico ’e Napule hanno fatto na penzata recenale e ll’ànno chiammata: “*Fuga dal Museo*”. D’ ’o 2 ’e dicembre e ‘nfin’ê 24 ’e frevaro, dint’â *Sala d’ ’o Toro Farnese,* ce sarrà na bella mostra fotografeca che ce farrà vedé comme famose statue antiche putarriano spezzà ’o ’nciarmo che ’e ttene ’nchiummate ’ncopp’ô bbasamento lloro, pigliannose finalmente nu ppoco ’e libbertà. Se tratta naturalmente ’e fotomuntaggie, addò se vede l’*Afrodite ’e Capua* ’ncopp’a nu balcone che sta spannenno ’e panne; na coppia ’e nobbele rumane c’aspettano ’o pullmanne a vvia Caracciolo; ’a statua d’ ’o *Doriforo* che se nne va passianno int’â stazzione d’ ‘o Metrò e ppure *Ammore e Psiche* che s’abbracciano tenneramente pe ’mmiez’a ll’àrbere ’e ll’*Orto Botaneco*. Ma si chelle sculture antiche – piglianno vita comme int’ ’o film *Una notte al Museo* - putessero overamente ascì ’a lloco, ve ’mmaggenate chello che pputarrìa succedere?

Nu sosia ’e ll’*Ercole Farnese* già sta ’e rimpetto â bbiglietteria d’ ’a stazzione *Museo* d’ ’a linea 1 d’ ’a metropolitana, però sarrìa na bella cosa si pure ’a *Venere Callipigia* se piazzasse vicin’a nu Salone ’e bellezza, o si ’a capa ’e *Seneca* spuntasse seria seria adderet’a na cattedra ’e ll’Univerzetà… *L’Atlante Farnese*, che ttene ’a Terra sana ‘ncuollo, ’o vveco bbuono a ll’Aeroporto ’e Capedechino, mentre *l’Hermes che s’arreposa* putarrìa sta’ ô Stadio S. Paolo, ammacaro dint’ ’e spugliatoje d’ ’e giucature… E ppo’, ’o gruppo d’ ’e *Tirannicide* addò ve pare ca se nne putarrìa ji’? Già veco na pattuglia ’e guardie (o surdate ’e *Strade sicure*) che ’e vvonno arrestà p’*ammenaccia a mman’armata, resistenza a ppubbreco ufficiale*, cu suspiétto ’e terrorismo e ppure cu ll’aggravante ca stanno tutt’annude… Però, visto che ’e statue ’e marmulo che già stanno fore – comm’a cchelle d’ ’a Villa Cummunale – ll’àveno maletrattate e ddanneggiate - pittannole ’ncoppa e spezzannole nase e ddéte – forze è mmeglio si Ercule, Afrodite e ccumpagnia bella se ne stanno cuiéte e ssecure dint’ô Museo. Ammacaro sulo ô juorno…